<classify> WATU 628 wamepima na kati yao, 24 wamegundulika kuwa na maambukizi ya Virusi vya Homa ya ugonjwa wa Ini Hepatitis B katika Taasisi ya Saratani ya Ocean Road jijini Dar es Salaam.Mkurugenzi wa Huduma za Kinga katika taasisi hiyo, Dk Chrispini Kahesa aliliambia gazeti hili jana huduma ya kupima na kuchanja ni endelevu kwani imedhamiria kukinga saratani ambazo zina kinga.Huduma hii ya kupima na kutoa chanjo tulianza kuitoa Septemba 12, mwaka huu na haina kikomo, ni endelevu kufanya uchunguzi na chanjo kwa watu ambao tutakuta hawajapata maambukizi, alisema.Alisema huko nyuma serikali ilikuwa inatoa chanjo kwa watu wa makundi maalumu ambayo ni pamoja na watu walio katika mazingira hatarishi kama vile watumishi katika sekta ya afya na wanafunzi walio sekta hiyo, lakini sasa huduma hiyo imetanuka zaidi baada ya kuona kuna haja ya kukinga ugonjwa huo hatari.Alisema watu ambao wamekutwa na maambukizi wataingizwa katika mpango maalumu wa matibabu wa Taifa baada ya kupima na kubaini kuwa wanahitaji matibabu. Homa ya Ini haina tiba tunachofanya ukipata maambukizi mwili unaweza kudhibiti wenyewe, au tunaweza kukupa dawa ya kukujengea uwezo wa kupambana na virusi, lakini pia tunaangalia kama ini limeathirika tunatoa dawa za kufubaza virusi visiendelee kushambulia ini, alieleza daktari huyo.Alisema gharama ya uchunguzi wa Homa ya Ini katika taasisi hiyo ni Sh 22,000 na chanjo ni Sh 7,000 kwani haiko kwenye mpango wa bima ya matibabu. Lengo ni kupanua wigo kuzuia saratani zinazozuilika. Kwa chanjo tunatoa chanjo ya Homa ya Ini na ya saratani ya shingo ya kizazi kwa mabinti na pia kuchunguza saratani nyingine mbalimbali, alifafanua. Homa ya Ini Hepatitis B ni virusi vinavyoshambulia ini na vinaweza kusababisha ugonjwa sugu.Virusi hivyo vinasambaa kupitia damu au vimiminika vingine vya mwili wa mtu aliyeathiriwa na ugonjwa huo. Shirika la Afya Duniani WHO linakadiria watu milioni 257 wana maambukizi ya virusi vya Homa ya Ini na kwa takwimu za mwaka 2015, watu 887,000 walikuwa wamekufa kutokana na ugonjwa huo.Katika maeneo yenye ugonjwa huo, unaambukizwa kutoka kwa mama kwenda kwa mtoto, au kwa damu kupitia kwa mtoto aliyeathirika kwenda kwa asiye na virusi hivyo katika miaka mitano ya kwanza.Pia unaambukiza kupitia damu au vimiminika kama mate, damu za hedhi, uke, na shahawa. Alisema maambukizi ya Homa ya Ini kwa kujamiIana yanapatikana kama mwanamume asiyekingwa atafanya ngono na mwanamume mwenzake au mtu kuwa na wapenzi wengi au kwa kuyapata kwa makahaba.Maambukizi hayo pia yanaweza kupatikana kwa kutumia sindano au bomba za dawa zilizotumika katika vituo vya huduma za afya au watu wanaojidunga sindano. Pia yanapatikana wakati wa tiba, upasuaji au tiba ya meno, kujichora tattoo, kutumia wembe au vifaa vyenye damu yenye maambukizi ya Homa ya Ini.  <topic>: kitaifa 